b'\n_START_ARTICLE_\nFi\xc5\xbeol\xc4\x8dek, ogel\xc4\x8dek in slamica\n_START_SECTION_\nO avtorici\n_START_PARAGRAPH_\nMarjeta Zorec je pravlji\xc4\x8darka, ki je avtorica \xc5\xa1tevilnih pravljic (Morske \xc5\xbeivali, Slovenski kraji iz rovt pod Alpski svet, Za ljubi kruhek, Gorske \xc5\xbeivali itd.) med drugim je priredila pravljico Fi\xc5\xbeol\xc4\x8dek, ogel\xc4\x8dek in slamica.\n_START_SECTION_\nVsebina pravljice\n_START_PARAGRAPH_\nNa vasi je neko\xc4\x8d \xc5\xbeivela klepetava gospodinja, vsako dopoldne je hodila po vasi od hi\xc5\xa1e do hi\xc5\xa1e in klepetala. Ob poldnevu, je pohitela domov kuhat kosilo. Njen mo\xc5\xbe se je vra\xc4\x8dal domov z dela utrujen in la\xc4\x8den. Ker pa je bilo kosilo najve\xc4\x8dkrat napol surovo, se je jezil nanjo. Tako je nekega dne spet pritekla s klepeta domov zelo pozno. Hitro je stresla fi\xc5\xbeol v lonec, nanj nalila vodo, podkurila pa kar s slamo, da bi voda hitro zavrela. A zgodilo se je, da je z ognji\xc5\xa1\xc4\x8da padel ogel\xc4\x8dek in se skotalil k slamici, ki je bila na tleh. Za\xc4\x8dudeno sta se spogledala, tedaj pa je iz brbotajo\xc4\x8dega lonca priletel na tla \xc5\xa1e fi\xc5\xbeol\xc4\x8dek. Skupaj so zbe\xc5\xbeali iz hi\xc5\xa1e. Pri\xc5\xa1li so do potoka, ki so ga pre\xc4\x8dkali s pomo\xc4\x8djo slamice. Ker pa je bil ogel\xc4\x8dek tako vro\xc4\x8d in je slamico zelo peklo, se je le-ta prelomila in sta skupaj padla v vodo. Fi\xc5\xbeol\xc4\x8dku se je to zdelo tako sme\xc5\xa1no, da mu je od smeha po\xc4\x8dil trebu\xc5\xa1\xc4\x8dek. Jokal je in jokal, dokler ga ni sli\xc5\xa1al kroja\xc4\x8d, ki je bil namenjen v Sar\xc5\xbeento. Kroja\xc4\x8d mu je za\xc5\xa1il trebu\xc5\xa1\xc4\x8dek z belo nitjo. Od takrat imajo vsi fi\xc5\xbeoli bel \xc5\xa1iv sredi trebu\xc5\xa1\xc4\x8dka.\n_START_SECTION_\nPsihoanaliti\xc4\x8dna teorija (Bruno Bettelheim)\n_START_PARAGRAPH_\nPravljica vsebuje pravlji\xc4\x8dne prvine. \xc5\xbde v naslovu pravljice imamo opravka s pravlji\xc4\x8dnim \xc5\xa1tevilom, ki ga zasledimo v pravljici. \xc4\x8cas in kraj v pravljici nista znana (\xc2\xbbV na\xc5\xa1i vasi je neko\xc4\x8d \xc5\xbeivela...\xc2\xab). Tako je pravljica ume\xc5\xa1\xc4\x8dena v edinstven pravlji\xc4\x8dni \xc4\x8das. Gre za stanje duha in ne za umestitev v \xc4\x8das zunanje resni\xc4\x8dnosti. V pravljici se stopnjuje napetost. \xc4\x8ceprav je pravljica kratka, imamo stopnjevanje napetosti (zaplet \xe2\x80\x93 vsi trije se znajdejo pred potokom, vrh \xe2\x80\x93 potok pre\xc4\x8dkajo s pomo\xc4\x8djo slamice, peripetija oz. nenaden preobrat \xe2\x80\x93 fi\xc5\xbeol\xc4\x8dku po\xc4\x8di trebuh, razplet \xe2\x80\x93 sre\xc4\x8den konec, ko kroja\xc4\x8d za\xc5\xa1ije fi\xc5\xbeol\xc4\x8dku trebuh). Dobro vidna je prevalitev krivde na \xc5\xbeenske, kot sta to po\xc4\x8dela brata Grimm (\xc2\xbbMo\xc5\xbe je prihajal domov la\xc4\x8den in ker kosilo ni bilo pravi \xc4\x8das skuhano in napol surovo se je pogosto jezil nanjo.\xc2\xab).'